**K podpore rôznorodosti a prístupu bez predsudkov sa na Slovensku hlási už takmer stovka zamestnávateľov**

Bratislava, 1. jún *–* **Pri príležitosti Dňa diverzity, ktorý tento rok pripadol na 31. máj, sa k iniciatíve Charta diverzity Slovensko pridalo ďalších 14 signatárov, medzi nimi napríklad Volkswagen Slovakia, Fusakle, NN Slovensko aj Tatra banka. Svojím podpisom sa dobrovoľne zaviazali vytvárať pre zamestnancov a zamestnankyne pracovné prostredie založené na otvorenosti, férovosti a dôvere. Charta diverzity tak má 4 roky od svojho založenia už 99 signatárov.**

Deň diverzity na Slovensku oslavujeme od roku 2017, keď bola združením Business Leaders Forum spustená iniciatíva Charta diverzity Slovensko. Cieľom tohto dňa je vyzdvihnúť odlišnosť každého z nás a zdôrazniť potrebu tolerancie a prístupu bez predsudkov na pracoviskách, ale aj mimo nich. *„Rozmanité a rešpektujúce pracovné prostredie by už dnes nemalo byť výnimkou, ale normou. Kultúra dôvery a empatie firmám umožňuje zamestnať tých najlepších ľudí a pomáha im byť inovatívnejšími, výkonnejšími a kreatívnejšími pri riešení problémov,“* uviedla Ivana Vagaská, výkonná riaditeľka Business Leaders Forum.

Tento rok sa rozmanitosť na pracoviskách prvýkrát oslavovala na európskej úrovni – a to po celý mesiac máj, ktorý bol vyhlásený za Európsky mesiac diverzity.

**K podpore inklúzie a diverzity sa hlási takmer stovka zamestnávateľov**

Pri príležitosti Dňa diverzity sa k charte pridalo ďalších 14 signatárov – firmy, vrátane jedného sociálneho podniku, sa svojím podpisom dobrovoľne zaviazali vytvárať pre svojich zamestnancov a zamestnankyne otvorené, férové a empatické pracovné prostredie.

**Noví signatári Charty diverzity**

* buckle up
* Deloitte na Slovensku
* Eaton Electric
* Edenred Slovakia
* Generali poisťovňa
* Fusakle
* Monitora
* NN Slovensko
* Schaeffler
* Securitas SK
* Tatra banka
* Volkswagen Slovakia
* VÚB banka
* WASCO – družstvo

Charta diverzity Slovensko tak má po 4 rokoch od svojho vzniku už 99 signatárov z rôznych sektorov aj oblastí podnikania. *„Každý z nás sa potrebuje cítiť v práci prijatý a rešpektovaný.* *Aj preto ma teší, že sa k Charte diverzity pridáva čoraz viac zamestnávateľov, ktorí sa dobrovoľne zaviazali búrať stereotypy a poskytovať prácu všetkým bez rozdielu,“* dodala I. Vagaská.

Jedným z nových signatárov charty je aj Volkswagen Slovakia, náš najväčší súkromný zamestnávateľ. Spoločnosť podporuje inklúziu a diverzitu (I&D) naprieč celou organizáciou. „*V roku 2020 sme vyškolili viac než 600 vedúcich zamestnancov a zamestnankýň na všetkých stupňoch riadenia. Stali sa tak ambasádormi diverzity vo svojich tímoch*,“ priblížil Sebastian Krapoth, člen predstavenstva pre personálnu oblasť vo Volkswagen Slovakia.

Príkladom pre menšie, lokálne firmy môže byť v oblasti I&D spoločnosť Fusakle, ktorá pestrosť a odlišnosť prezentuje ako výhodu, nie ako obmedzenie. *„Nerobíme rozdiel medzi farbou pleti, vierovyznaním či sexuálnou orientáciou. Dokazujeme to nielen pri našich zamestnancoch a zamestnankyniach, ale aj v marketingových kampaniach, do ktorých zapájame ľudí rôzneho pôvodu a záujmov,“* povedala Simona Zajíčková, marketingová manažérka spoločnosti Fusakle.

Spoločnosť NN Slovensko venuje v rámci  I&D osobitnú pozornosť ženám a rodičom. V snahe pomôcť svojim zamestnancom a zamestnankyniam udržiavať správny work-life balance zaviedla ako prvá firma na Slovensku možnosť štvordňového pracovného týždňa. *„Naším cieľom je poskytnúť ľuďom čo najväčšiu flexibilitu, aby dokázali ľahšie zladiť svoj pracovný a súkromný život, eliminovať stres, a zároveň chceme podporiť ich osobný rozvoj,“* uviedla Miroslava Jandorfová, riaditeľka ľudských zdrojov NN Slovensko.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

***O Charte diverzity Slovensko***

*Nadácia Pontis od roku 2004 admi­nistruje Business Leaders Forum – neformálne združenie firiem, ktoré sa zaväzujú byť lídrami v presadzovaní prin­cípov zodpovedného podnikania na Slovensku. Jednou z iniciatív združenia je od roku 2017 aj Charta diverzity Slovensko, ktorá je súčasťou Európskej platformy Chárt diverzity koordinovanej Európskou komisiou.*

**

**Nadácia Pontis**[**www.nadaciapontis.sk**](http://www.nadaciapontis.sk/)

*Prepájame firmy, mimovládne organizácie, štátne inštitúcie, komunity a jednotlivcov, aby sme spoločnými silami dosiahli pozitívne zmeny vo vzdelávaní, v zodpovednom podnikaní a v boji proti korupcii a chudobe. V týchto témach sme aj experti.*

**Kontakt a doplňujúce informácie:**

Zuzana Schaleková, senior PR manažérka, zuzana.schalekova@nadaciapontis.sk, 0902 558 567